Source: https://www.edilex.fi/uutiset/vuosihakemisto/kaikki/2018?perpage=100&offset=1
Timestamp: 2020-03-30 17:06:38+00:00
Document Index: 26679764

Matched Legal Cases: ['tuomioistuin ', 'tuomioistuin ', 'tuomioistuin ', 'tuomioistuin ', 'KKO ', 'KKO ', 'KKO ', 'KKO ']

1 - 100 101 - 200 201 - 300 301 - 400 401 - 500 501 - 600 601 - 700 701 - 800 801 - 900 .......... 3601 - 3654
Apulaisoikeusasiamies otti kantaa lautamiesten istuntovuorojen jakautumiseen Helsingin käräjäoikeudessa Helsingin käräjäoikeuden lautamiehenä toimiva kantelija arvosteli hänelle määrättyjen käräjäoikeuden istuntojen vähäistä määrää ja istuntojen epätasaista jakautumista lautamiesten kesken. Kantelija epäili, että istuntojen vähäinen määrä johtui siitä, että häntä syrjittiin. Kantelija arvosteli sitä, ettei istuntojen määräämisessä noudatettu säännösten edellyttämää vuorojärjestystä. Sen sijaan istuntovuorot arvottiin ja valintoja voitiin arvonnan jälkeen muokata. Apulaisoikeusasiamies saattoi asiassa esittämänsä käsityksen Helsingin käräjäoikeuden istuntojen lautamieskokoonpanojen määräytymisen epäkohdista ja kehittämiskohteista Helsingin käräjäoikeuden laamannin ja OM:n tietoon.
31.12.2018 15.30
Hovioikeus arvioi VJL 10 §:n 7 kohdan estettä toisin kuin käräjäoikeus ja lyhensi maksuohjelman keston kolmeen vuoteen HO katsoi asiaa kokonaisuutena arvioiden ja asiassa mainituin perustein, ettei valittajan velkajärjestelylle ollut lain 10 §:n 7 kohdan mukaista estettä. Valittajan maksuohjelman kestoksi voitiin näin ollen määrätä kolme vuotta. KO:n päätöstä oli tältä osin muutettava. (Vailla lainvoimaa 31.12.2018)
31.12.2018 14.30
Hallinto-oikeus: Vertaislainapalveluja verkossa tarjoavan ylläpitäjän oli toimitettava ennakonpidätys sijoittajalle maksamistaan yli 20 euron korkosuorituksista X Oy ylläpitää verkkopalvelua, jossa sijoittajat sijoittavat varoja yksityishenkilöille tarjottaviin vertaislainoihin. Sijoittajan saaman korkotulon perusteena katsottiin olevan hänen verkkopalvelussa X Oy:n hallinnoimalle asiakkuustililleen tekemä vertaislainasijoitus. EPL 9 §:n 1 momentissa tarkoitettuna koron maksajana pidettiin näissä olosuhteissa X Oy:tä. X Oy:n oli siten toimitettava ennakonpidätys sijoittajalle maksamistaan yli 20 euron korkosuorituksista.
Työntarjoamisvelvoitteen laiminlyönyt yhtiö tuomittiin korvauksiin työsopimuksen perusteettomasta päättämisestä ja maksamaan hyvityssakkoa työehtosopimuksen neuvottelujärjestystä koskevan kohdan tieten rikkomisesta Koska yhtiö ei ollut täyttänyt työehtosopimuksen ja työsopimuslain mukaista työntarjoamisvelvoitettaan, sillä ei ollut asiallista ja painavaa syytä työsopimuksen irtisanomiseen. Asiassa ei tullut näytetyksi, että työsopimuksen irtisanomiseen olisivat vaikuttaneet epäasialliset, henkilöön liittyvät syyt. Korvauksen laskentaperusteena käytettiin työntekijän keskituntiansiota. Yhtiön katsottiin lisäksi rikkoneen työehtosopimuksen neuvottelujärjestystä koskevia määräyksiä ja se tuomittiin hyvityssakkoon. Työnantajaliiton ei sen sijaan katsottu laiminlyöneen valvontavelvollisuuttaan.
31.12.2018 13.40
Kansaneläkeindeksi pysyy vuoden 2018 tasolla Kansaneläkeindeksiin sidottujen etuuksien indeksikorotukset jätetään tekemättä ja kansaneläkeindeksi pysyy vuoden 2018 tasolla. Muutos on osa valtioneuvoston julkisen talouden suunnitelmaa vuosille 2018 - 2021. Toimeentulotukea korotetaan 1,2 prosenttia.
31.12.2018 13.05
Työtuomioistuin: ICT-alan työehtosopimuksen perusteella ei tullut maksaa osa-aikaiselle tuntipalkkaiselle toimihenkilölle arkipyhäkorvausta myös joulu- ja juhannusaatoilta Työtuomioistuin katsoi asian kokonaisarvosteluna jääneen näyttämättä, että Ammattiliitto Pro ry:n ja Palvelualojen työnantajat PALTA ry:n välisen ICT-alan toimihenkilöiden työehtosopimuksen (1.11.2014 – 31.10.2016) 3 §:n 7 kohdan tulkinta arkipyhäkorvauksen sisällöstä olisi Pro ry:n (kantaja) esittämän mukainen. PALTA ry:n ja X Oy:n (vastaajat) esittämän tulkinnan ei ollut näytetty olevan pakottavan lainsäädännön vastainen. Kantajan asiassa esittämät vaatimukset tuli tämän vuoksi hylätä.
31.12.2018 12.10
Hovioikeus selvitti kotietsinnän laillisuuttaHovioikeus totesi muun muassa, että asiassa kuullun valittajan RL:n itse kertomin tavoin TP oli oleskellut hänen asunnollaan ennen poliisien tuloa, minkä RL oli myös poliiseille ilmoittanut. Poliiseilla oli asiassa esitetyn selvityksen perusteella ollut aihe olettaa TP:n liikkuvan moottoripyörällä, minkä vuoksi hovioikeus katsoi, ettei asian ratkaisun kannalta ollut olennaista merkitystä sillä seikalla, kuka kyseisen moottoripyörän rekisteriin merkitty omistaja oli. Mainittuja seikkoja oli siten yhdessä voitu pitää päätöksentekohetkellä erittäin pätevinä perusteina olettaa kotietsinnän olevan tuloksellinen, mikä puolestaan muodostaa lain edellyttämän perusteen kotietsinnälle. Hovioikeus totesi lisäksi, että TP:tä oli epäilty vakavista rikoksista, minkä vuoksi etsintää ei voitu pitää myöskään suhteellisuusperiaatteen vastaisena. (Vailla lainvoimaa 31.12.2018)
31.12.2018 11.14
Hovioikeus: Klitoriksen nuolemista ei voitu pitää RL 20 luvun 10 §:ssä tarkoitettuna sukupuoliyhteytenä - syyte raiskauksesta hylättiin - vastaajalle tuomittiin seksuaaliseen tekoon pakottamisesta yhdyskuntapalvelua KO oli tuominnut vastaajan raiskauksesta yhdeksi vuodeksi ehdottomaan vankeuteen. HO päätyi sen sijaan katsomaan, että tässä asiassa kysymyksessä olevaa vastaajan asianomistajaan kohdistamaa menettelyä eli tämän klitoriksen nuolemista ei voitu pitää RL 20 luvun 10 §:ssä tarkoitettuna sukupuoliyhteytenä eikä menettely näin ollen täyttänyt raiskauksen tunnusmerkistöä. Syyte raiskauksesta oli tällä perusteella hylättävä. Raiskauksen yrityksen (syyttäjän vaihtoehtoinen syyte vasta HO:ssa) osalta HO katsoi asiassa jääneen näyttämättä, että vastaaja oli raiskauksen yrityksen tunnusmerkistön täyttävällä tavalla pyrkinyt olemaan sukupuoliyhteydessä asianomistajan kanssa tämän unitilaa hyväksikäyttämällä. Syyte raiskauksen yrityksestä oli näin ollen hylättävä. Vastaajan oli katsottava menettelyllään syyllistyneen pakottamiseen seksuaaliseen tekoon (syyttäjän vaihtoehtoinen syyte vasta HO:ssa). Vastaajalle tuomittiin 7 kuukauden vankeuden sijasta yhdyskuntapalvelua 210 tuntia. Vastaajan asianomistajalle kärsimyksestä maksettavaksi tuomittu korvaus alennettiin 1.000 euroon KO:n määrämine korkoineen. (Vailla lainvoimaa 31.12.2018)
31.12.2018 10.56
Työtuomioistuin: Yhtiön eläinsairaalan eläinlääkäreiden ja eläinhoitajien yövuoron aikaisen työn ei katsottu olevan työaikalain 14 §:n 1 momentissa tarkoitettua aika ajoin tehtävää työtä Yhtiö järjestää omistamassaan eläinsairaalassa yöpäivystyksiä. Asiassa oli arvioitavana, tulisiko yhtiölle myöntää työaikalain 14 §:n 1 momentissa tarkoitettu lupa käyttää tällöin poikkeuksellista säännöllistä työaikaa siten, että klinikka saa teettää eläinlääkäreillä enintään 12 tunnin ja eläinhoitajilla enintään 10 tunnin työvuoroja yhtiön vaatimuksesta ilmenevin edellytyksin. Yhtiön valitus työneuvoston kielteisestä poikkeuslupapäätöksestä hylättiin. (Ään.)
31.12.2018 9.35
Työtuomioistuimen kaksi ratkaisua yötyön teettämisen edellytyksistä Kunta oli työneuvoston päätöksestä tekemässään valituksessa vaatinut, että sille myönnettäisiin työaikalain 26 §:n 1 momentin 14 kohdassa tarkoitettu lupa toistaiseksi teettää kolmella siivoojallaan yötyötä koulu- ja liikuntatiloissa hakemuksessa yksilöidyin tavoin. Valitus hylättiin. Toisessa tapauksessa lihanjalostusalan yritys oli hakenut aluehallintovirastolta työaikalain 26 §:n 1 momentin 14 kohdassa tarkoitettua lupaa teettää kaksivuorotyössä yötyötä hakemuksessa yksilöidyin tavoin. Työtuomioistuin kumosi työneuvoston ratkaisun katsoen, että luvan myöntämiselle ei ollut työneuvoston päätöksestä ilmenevää estettä. Työtuomioistuin palautti asian AVI:n käsiteltäväksi.
31.12.2018 9.17
KKO:n äänestysratkaisu: Rikosten vakavuus ja vastaajan syyllisyys rattijuopumuksessa edellyttivät ehdottoman vankeusrangaistuksen tuomitsemista siitä huolimatta, että vastaajaa ei ollut aikaisemmin rikoksesta rekisteröity A oli kuljettanut yleisillä teillä moottoripyörää nautittuaan alkoholia niin, että hänen verensä alkoholipitoisuus oli ollut 3,14 promillea. A oli menettänyt moottoripyöränsä hallinnan ja suistunut ajoradalta kevyen liikenteen väylälle. A tuomittiin törkeästä rattijuopumuksesta ja liikenneturvallisuuden vaarantamisesta viiden kuukauden ehdottomaan vankeusrangaistukseen. A:n rikosten vakavuus ja A:n syyllisyys edellyttivät ehdottoman vankeusrangaistuksen tuomitsemista siitä huolimatta, että A:ta ei ollut aikaisemmin rikoksesta rekisteröity. (Ään.)
31.12.2018 9.10
Korkeakoululakien muutokset voimaan vuodenvaihteessa – jatkuvan oppimisen mahdollisuuksia lisätäänKorkeakoulutuksen ja tutkimuksen visioon 2030 liittyvät muutokset yliopistolakiin ja ammattikorkeakoululakiin tulevat voimaan 1. tammikuuta 2019. Lakien muutokset tuovat lisää jatkuvan oppimisen ja tilauskoulutuksen mahdollisuuksia korkeakouluihin. Niillä myös helpotetaan korkeakouluun pääsyä. Tasavallan presidentti vahvisti lait 28.12.2018.
31.12.2018 9.02
Uusi raideliikennelaki voimaan 1. tammikuuta 2019 Tasavallan presidentti on vahvistanut uuden raideliikennelain. Raideliikennelainsäädännön kokonaisuudistuksella parannetaan rautatiemarkkinoiden toimivuutta ja pannaan kansallisesti täytäntöön Euroopan unionin neljäs rautatiepaketti. Laki korvaa voimassa olevan rautatielain ja kaupunkiraideliikenteestä annetun lain. Laki tulee voimaan 1. tammikuuta 2019 lukuun ottamatta rautatieturvallisuutta ja rautatiejärjestelmän yhteentoimivuutta koskevia säännöksiä, joita aletaan soveltaa 16. kesäkuuta 2019.
31.12.2018 8.14
Kuntien sote-ulkoistusten ja investointien rajoittaminen jatkuu Niin sanotun rajoituslain voimassaoloa on jatkettu vuoden 2022 loppuun asti. Lailla rajoitetaan kuntien sote-palvelujen ulkoistuksia ja investointeja. Sote-palvelujen yhteistoiminta-alueita koskevan Paras-puitelain velvoitteita on jatkettu vuoden 2020 loppuun.
31.12.2018 8.00
Muutoksia vähimmäismääräisiin päivärahoihin, takuueläkkeeseen ja nuorten kuntoutusrahaan – lääkekatto aleneeVähimmäismääräisiä päivärahoja ja takuueläkettä korotetaan. Monikkoperheiden isien isyysrahakautta pidennetään, lasta yksin huoltavalle äidille annetaan oikeus pidempään vanhempainpäivärahakauteen ja adoptiovanhempainrahakautta pidennetään. Reseptilääkkeiden vuotuista omavastuuta eli niin sanottua lääkekatto alenee. Tasavallan presidentti vahvisti lait 28. joulukuuta ja ne tulevat voimaan 1. tammikuuta 2019. Vanhempainpäivärahoja koskevat muutokset tulevat voimaan 1. huhtikuuta 2019.
Työtuomioistuin: Varapääluottamusmiehen työsuhde voitiin irtisanoa työnantajan tupakointia koskevien sääntöjen toistuvan rikkomisen vuoksi Työntekijän työsuhde oli irtisanottu työnantajan tupakointia koskevien sääntöjen toistuvan rikkomisen vuoksi. Työntekijä ei ollut korjannut menettelyään hänelle annettujen kirjallisen huomautuksen ja varoitusten myötä. Työtuomioistuin katsoi asiassa näytetyksi, että irtisanominen oli tapahtunut työehtosopimuksen määräysten mukaisesti. Työnantajan menettelyn ei osoitettu olleen epätasapuolista taikka muutoinkaan johtuneen epäasiallisesta perusteesta. Kanne hylättiin.
28.12.2018 15.15
Hovioikeus vapautti murhasta elinkautiseen tuomitun ehdonalaiseen vapauteenKaikkia vapauttamisharkinnassa vaikuttavia seikkoja kokonaisuutena punnitessaan hovioikeus katsoi, että vanki voidaan päästää ehdonalaiseen vapauteen ja määräsi vapauttamispäiväksi 1.7.2019, jolloin vankilassaoloaikaa tulee kertyneeksi noin 14 vuotta 5 kuukautta.
28.12.2018 14.25
Työttömälle lisää mahdollisuuksia täyttää aktiivimallin vaatimukset - muutokset voimaan 1. huhtikuuta 2019 Hallitus laajentaa niiden toimijoiden joukkoa, joiden järjestämä työllistymistä tukeva toiminta hyväksytään aktiivimallin edellyttämäksi aktiivisuudeksi. Hallitus antoi asiaa koskevan asetuksen perjantaina 28. joulukuuta.
28.12.2018 14.21
Moottorikelkkojen sääntelyä kevennetään Nykyistä suurempien moottorikelkkojen käyttö mahdollistetaan tarkoitukseen soveltuvilla ja siihen erikseen osoitetuilla moottorikelkkailureiteillä. Tasavallan presidentti vahvisti ajoneuvolain, ajokorttilain, maastoliikennelain ja tieliikennelain muutokset 28.12.2018.
28.12.2018 13.33
Tekstiviesti täytti syytteessä mainitun tappamisella uhkaamisen - syyte laittomasta uhkauksesta kuitenkin hylättiin, koska asianomistajalla ei ollut perusteltua syytä pelätä henkilökohtaisen turvallisuutensa olleen vakavassa vaarassa Vastaajan asianomistajalle lähettämistä viesteistä 12.8.2017 kello 20.13 lähetetyn tekstiviestin katsottiin täyttäneen syytteessä mainitun tappamisella uhkaamisen. Kun otettiin huomioon, että asianomistaja oli kertomansa mukaan tuntenut tekstiviestissä tarkoitetun T:n ja tämän veljen ennestään ja että T oli suhtautunut häneen aiemmin myötämielisesti ja ettei asianomistaja ollut edes pelännyt T:tä tai tämän veljeä, asiassa katsottiin, ettei asianomistajalla ollut vastaajan 12.8.2017 kello 20.13 lähettämän tekstiviestin perusteella ollut perusteltua syytä pelätä henkilökohtaisen turvallisuutensa olleen vakavassa vaarassa. Syyte laittomasta uhkauksesta hylättiin. HO ei myöntänyt asianomistajalle jatkokäsittelylupaa. (Vailla lainvoimaa 28.12.2019)
Päivitetty ohje: Ulkomailla työskentelyn verotus Suomessa asuvan henkilön ulkomailla työskentelystä saama tulo on lähtökohtaisesti Suomessa veronalaista tuloa. Verohallinnin ohjeessa käsitellään ulkomailla tehdystä työstä saadun tulon verotusta Suomessa, kaksinkertaisen verotuksen poistamista ja sairausvakuuttamista. Ohje on voimassa 1. tammikuuta 2019 lukien toistaiseksi.
28.12.2018 12.15
KHO ei tutkinut kaupunginhallituksen päätöksen muutoksenhakukelpoisuuttaKoska A ja B eivät olleet saattaneet kaupunginhallituksen päätöksen muutoksenhakukelpoisuutta arvioitavaksi kuntalaissa (365/1995) säädetyssä järjestyksessä, korkein hallinto-oikeus ei voinut ottaa kantaa kaupunginhallituksen päätöksen muutoksenhakukelpoisuuteen. A:n ja B:n vaatimus oli tämän vuoksi jätettävä tutkimatta.
28.12.2018 11.40
Yritysoikeuden professori (oa.) Janne Ruohonen: Ajankohtaista – Kuntayhtiöihin tarvitaan lisää asiantuntemusta Kuntaomisteisten osakeyhtiöiden määrä on kasvanut viime vuosina nopeasti. Tällä hetkellä kuntayhtiöitä on Tilastokeskuksen tietojen mukaan yli 2200. Kuntayhtiöihin on siirretty merkittävä määrä varallisuutta. Kuntayhtiöiden määrällinen kasvu juontaa kilpailuoikeudesta: lähtökohtaisesti kilpailluilla markkinoilla toimivat kunnan toiminnot on yhtiöitettävä. Tällä pyritään turvaamaan yksityisen ja julkisen sektorin kilpailuneutraliteetti. Toisaalta yhtiöittäminen saattaa liittyä pyrkimykseen tehostaa toimintaa. Joka tapauksessa kuntayhtiöt ovat kunta- ja osakeyhtiölainsäädännön ristipaineessa. Erityisesti toimivan omistajaohjauksen rakentaminen on haasteellista. Uuden kuntalain mukaan kuntayhtiön hallituksen kokoonpanossa on otettava huomioon yhtiön toimialan edellyttämä riittävä talouden ja liiketoiminnan asiantuntemus. Asiantuntemusvaatimus on pitänyt ottaa huomioon viimeistään kevään 2018 yhtiökokouksissa hallitusten jäsenvalintoja tehtäessä.
28.12.2018 11.00
KHO: Ristikkojulkaisun myyntiin ei sovellettu alennettua 10 prosentin vaan yleistä 24 prosentin verokantaa A Oy julkaisi muun ohella erilaisia ristikkojulkaisuja, joista osa ilmestyi vähintään neljä kertaa vuodessa ja osa sitä harvemmin. Asiassa oli ratkaistavana, sovellettiinko A Oy:n kaksi kertaa vuodessa julkaisemaan 100-sivuiseen ristikkokirjaksi nimettyyn irtonumeroina myytävään julkaisuun kirjojen myyntiin säädettyä alennettua 10 prosentin verokantaa. KHO katsoi, että mainittua julkaisua, joka ilmestyi saman nimisenä säännöllisin väliajoin ja sisältönsä tarkoituksen osalta toisiaan vastaavana, oli pidettävä AVL 85 a §:n 3 momentissa tarkoitettuna kausijulkaisuna, jonka myyntiin ei sovellettu alennettua 10 prosentin vaan yleistä 24 prosentin verokantaa.
VATT: Globalisaatio, digitalisaatio ja kansainvälinen yritysverotus VATT:ssa valmistuneessa muistiossa arvioidaan globalisaation ja digitaalisen liiketoiminnan laajenemisen nykyiselle yhteisöverojärjestelmälle aiheuttamia ongelmia sekä luodaan katsaus viime vuosina tehtyihin aloitteisiin järjestelmän toimivuuden parantamiseksi. Julkaisu on toteutettu osana valtioneuvoston vuoden 2018 selvitys- ja tutkimussuunnitelman toimeenpanoa (tietokayttoon.fi) ja se liittyy hankkeeseen ”Verotuksen muutospaineet ja tulevaisuuden verojärjestelmä”. Julkaisun sisällöstä vastaavat tiedon tuottajat, eikä tekstisisältö välttämättä edusta valtioneuvoston näkemystä.
28.12.2018 9.30
KKO: Rakennustarkastajalle tuomio Laukaan ratsastusmaneesiturmassa KKO on tuominnut Laukaan kunnan johtavan rakennustarkastajan tuottamuksellisesta virkavelvollisuuden rikkomisesta 30 päiväsakon suuruiseen sakkorangaistukseen. KKO katsoi, että rakennustarkastaja oli huolimattomuudesta laiminlyönyt virkavelvollisuutensa valvoa ratsastusmaneesin kunnossapitoa ja välittää tieto maneesia koskeneesta turvallisuusuhasta rakennuksen kunnosta vastanneelle omistajalle.
28.12.2018 9.14
KKO: 1 vuoden 8 kuukauden mittaista rangaistusta raiskauksesta ei määrätty ehdolliseksi ensikertaisuudenkaan perusteellaA:n syyksi oli luettu raiskaus sillä perusteella, että hän oli käyttänyt hyväkseen asianomistajan humalatilasta tai väsymyksestä johtunutta tiedotonta tilaa, jonka vuoksi tämä oli ollut kykenemätön puolustamaan itseään tai muodostamaan tai ilmaisemaan tahtoaan, ja ollut sukupuolielimellään suojaamattomassa emätinyhdynnässä tämän kanssa. Korkeimman oikeuden ratkaisusta ilmenevin perustein 1 vuoden 8 kuukauden mittaista rangaistusta ei määrätty ehdolliseksi. (Ään.)
Matkaketjujen sopimuskäytännöistä on julkaistu uusi opas − puolesta-asiointi mahdolliseksi 1.1.2019 Liikennepalvelulain yhtenä tavoitteena on edistää matkaketjujen hankintaa yhdeltä luukulta. Liikkumispalveluiden tarjoajien tulee avata myyntirajapintansa matkaketjuja tarjoaville yhdistämispalveluille. Lisäksi asiakkaiden käyttäjätilejä ylläpitävät toimijat on velvoitettu avaamaan rajapinta puolesta-asioinnin mahdollistamiseksi.
28.12.2018 8.00
Muutoksia Kelan etuuksiin vuonna 2019 Vuosi 2019 tuo muutoksia muun muassa nuoren ammatilliseen kuntoutukseen ja perhe-etuuksiin. Kansaneläkeindeksiin sidottujen etuuksien euromääriin ei tule tänä vuonna indeksikorotusta, mutta esimerkiksi takuueläkkeeseen ja sairausvakuutuksen vähimmäispäivärahoihin tehdään tasokorotus.
27.12.2018 15.30
Hovioikeus arvioi taloudellisia ja tuotannollisia irtisanomisperusteita sekä takaisinottovelvollisuutta - irtisanottujen työntekijöiden kanne voitiin hylätä HO:ssa oli kysymys siitä, oliko yhtiöllä ollut valittajien työsopimusten irtisanomiseen ilmoittamansa taloudelliset ja tuotannolliset syyt vai olisiko heidät tullut sijoittaa tai kouluttaa yhtiössä toisiin tehtäviin tai olisiko valittajien irtisanomista tullut lykätä yhtiön tiedossa olleen kesäajan vuosilomansijaisten tarpeen vuoksi. Toissijaisesti oli kysymys yhtiön takaisinottovelvollisuudesta. Mikäli valittajat oli irtisanottu ilman laillista perustetta, kysymys oli heille työsopimuksen perusteettomasta päättämisestä maksettavasta korvauksesta tai vahingonkorvauksesta. KO:n tuomion lopputulosta ei muutettu. (Vailla lainvoimaa 27.12.2018)
27.12.2018 14.30
Vastaajan ei näytetty tilanneen huumausaineita postitse vanhaan eikä uuteen kotiosoitteeseensa Arvioidessaan asiassa todettuja syytettä tukevia ja sitä vastaan puhuvia seikkoja HO katsoi, etteivät syytteen tueksi esitetyt todisteet ja muut asian käsittelyssä esiin tulleet syytettä tukevat seikat riittäneet sulkemaan pois varteenotettavaa epäilyä siitä, ettei vastaaja ollut laittomasti yrittänyt tuoda maahan kysymyksessä olevia huumausaineita. Tämän vuoksi syyte oli hylättävä. (Vailla lainvoimaa 27.12.2018)
27.12.2018 14.00
KHO ei muuttanut hallinto-oikeuden päätöstä Virtain kaupungin ja Ruoveden kunnan yhteistoimintasopimuksen purkamisestaRuoveden kunnanvaltuusto oli 2.7.2018 päättänyt, että Ruoveden kunta purkaa Virtain kaupungin ja Ruoveden kunnan yhteistoimintasopimuksen sosiaali- ja terveyspalvelujen tuottamiseksi 3.7.2018 alkaen. Valtuusto oli nimennyt valmisteluryhmän käynnistämään yhteistoimintasopimuksen purkamisen. Virtain kaupunki valitti Ruoveden kunnanvaltuuston päätöksestä Hämeenlinnan hallinto-oikeuteen ja vaati, että kunnanvaltuuston päätös kumotaan. Valtuuston päätöksen täytäntöönpano oli kiellettävä. Hämeenlinnan hallinto-oikeus katsoi, että Virtain kaupungilla ei ollut asiassa valitusoikeutta ja jätti valituksen tutkimatta. KHO ei muuttanut hallinto-oikeuden päätöstä.
27.12.2018 13.16
Ohje: Sivullisilmoittajan laiminlyöntimaksu 2018 Laiminlyönnin suuruus määräytyy laiminlyönnin vakavuuden mukaan. Laiminlyöntimaksu määrätään täysin sadoin euroin eli pienin määrättävä maksu on 100 euroa. Laiminlyöntimaksun määrääminen edellyttää aina asiakkaan kuulemista. Tiedonantovelvolliselle voidaan määrätä enintään 2 000 euron suuruinen laiminlyöntimaksu.
Verohallinto: Saitko pankilta palautusta korkotukilainan koroista?Useat pankit ovat vuonna 2018 palauttaneet asiakkailleen lainojen korkoja, joita asiakkaat ovat maksaneet pankille aiempina vuosina. Näitä lainoja varten oli saatu korkotukea joko maatalouden rakennetuesta annetun lain tai maaseutuelinkeinojen rahoituslain perusteella. Korkoja on palautettu siksi, että pankit olivat perineet lainoista korkotuen alarajan mukaista 1 tai 2 prosentin suuruista korkoa silloinkin, kun yleinen korkotaso ja velkakirjan muiden ehtojen mukaan määräytynyt korkotaso oli tätä alempi. Pankeilla on ollut tässä erilaisia käytäntöjä, ja kukin pankki on itsenäisesti päättänyt mahdollisista palautuksista. Jos olet saanut pankilta palautuksena korkoja, jotka olet aikanaan vähentänyt verotuksessa, ilmoita palautus veroilmoituksessa vuoden 2018 tulona. Tällainen palautus on veronalaista tuloa sinä vuonna, jona olet saanut palautuksen.
27.12.2018 12.45
Päivitetty ohje: Osuuskunnan ja sen jäsenen verotuksestaOhjeen lukua 3.8 on päivitetty 1. tammikuuta 2019 tulorekisterin käyttöönoton vuoksi.
27.12.2018 12.37
Lakimies 7–8/2018: Oikeus ja digitalisaatio Vuonna 2018 on ollut vaikea välttyä kuulemasta keskustelua digitalisaation tärkeydestä, merkityksestä sekä sen aiheuttamista mahdollisista muutoksista yhteiskuntaan. Tämä keskustelu on koskettanut myös oikeustiedettä ja oikeutta. Oikeustieteeseen ja oikeuteen liittyen digitalisaatiota koskevassa keskustelussa on yhtäältä saatettu korostaa sen aiheuttamia mahdollisia muutoksia esimerkiksi oikeustieteellisen tutkimuksen, oikeustieteellisen koulutuksen tai lakimiesammatin kannalta. Toisaalta keskustelussa on saatettu korostaa digitalisaation tarjoamia mahdollisuuksia, esimerkiksi oikeudellisten palveluiden saatavuuden helpottumisen suhteen. Lakimies-lehden vuoden viimeinen numero on perinteisesti ollut teemanumero. Vuoden 2018 viimeisen numeron teemaksi valikoitui Oikeus ja digitalisaatio, joka on teemana varsin ajankohtainen, mutta oikeudellista keskustelua teemasta ei erityisen paljon ole käyty. Teemanumeroon valikoituneissa kirjoituksissa pyritään laajasti eri oikeudenalojen näkökulmasta tarkastelemaan digitalisaation asettamia oikeudellisia haasteita, mahdollisuuksia ja muutoksia, kirjoittaa lehden päätoimittaja Sakari Melander.Avoin uutinen
27.12.2018 12.05
Päivitetty ohje: Arvonlisäveron erityisjärjestelmä Ohjetta on päivitetty 1. tammikuuta 2019 voimaan tulevien muutosten vuoksi.
27.12.2018 12.00
Päivitetty ohje: Tele-, lähetys- ja sähköisten palvelujen arvonlisäverotus Ohjetta on päivitetty 1. tamikuuta 2019 voimaan tulevien muutosten vuoksi.
27.12.2018 11.30
Hovioikeus arvioi työsuhteen tunnusmerkkejä - palkkasaatavaa koskeva kanne hylättiin Harkittaessa työsuhteen puolesta ja sitä vastaan puhuvia seikkoja kokonaisuudessaan HO katsoi, ettei asiassa ollut näytetty, että A:n ja B Oy:n välillä olisi vallinnut työsuhde. Työsuhteen perusteella vaadittu palkkasaatavaa koskeva kanne oli sen vuoksi hylättävä. (Vailla lainvoimaa 27.12.2018)
27.12.2018 11.21
Verohallinnon yhtenäistämisohjeet vuodelta 2018 toimitettavaa verotusta varten Oikean ja yhdenmukaisen verotuksen edistämiseksi Verohallinto on antanut verohallinnosta annetun lain 2 §:n 2 momentin nojalla ohjeet käytettäväksi vuodelta 2018 toimitettavaa verotusta varten. Vaikka ohje sitoo hallintoa ennakkoon yhdenmukaiseen tulkintaan, se ei sido oikeuskäytäntöä, jolloin lain sisältö määräytyy lopullisesti vasta oikeuskäytännön kautta. Tarvittaessa ohjetta muutetaan oikeuskäytäntöä vastaavaksi.
27.12.2018 11.02
Päivitetty ohje: Ennakonpidätyksen toimittaminen Palkan, työkorvauksen, eläkkeen, etuuden ja muun veronalaisen suorituksen maksaja on pääsääntöisesti velvollinen toimittamaan ennakonpidätyksen maksamastaan suorituksesta. Verohallinnon ohjeessa käsitellään ennakonpidätyksen toimittamista erilaisista suorituksista. Ohjetta on päivitetty ennakkoperintäasetukseen tulleiden muutosten seurauksena. Ennakkoperintäasetuksen muutokset tulivat voimaan 1. marraskuuta 2018 ja niitä sovelletaan ensimmäisen kerran vuodelle 2019 määrättäviin verokortteihin.
27.12.2018 10.30
Verohallinnon päätös veroilmoituksessa annettavista tiedoista Päätös tulee voimaan 1. tammikuuta 2019. Päätöksen määräyksiä sovelletaan ensimmäisen kerran verovuodelta 2018 annettaviin veroilmoituksiin. Yhteisöjen ja yhteisetuuksien veroilmoitusta koskevia määräyksiä sovelletaan kuitenkin vasta verovuodelta 2019 annettaviin veroilmoituksiin.
Hallinto-oikeuden ratkaisu asemakaavan ajanmukaisuudesta Päätöksessä mainituilla perusteilla kaupunginhallitus oli voinut sille maankäyttö- ja rakennuslain säännösten perusteella kuuluvan harkintavallan nojalla arvioida asemakaavan kysymyksessä olevalta osaltaan vanhentuneeksi. (Ään., vailla lainvoimaa 27.12.2018)
27.12.2018 9.00
Hovioikeus tulkitsi uusintarikoksen käsitettä ja pidensi ajokieltoa A oli 3.9.2018 tuomittu 29.3.2018 ja 12.4.2018 tapahtuneista rattijuopumuksista. Vaikka A:ta ei ollut ennen 12.4.2018 tapahtunutta tekoa tuomittu rattijuopumuksesta, oli teossa kysymys ajokorttilain 66 §:n 1 momentin tarkoittamasta uusintarikoksesta. Tämän vuoksi hovioikeus piti oikeudenmukaisena, että A:n jo kärsimän ja nyt määrättävän ajokiellon kestoksi tuli yhteensä 10 kuukautta. (Vailla lainvoimaa 27.12.2018)
Keskusverolautakunnan ennakkoratkaisu terveyden- ja sairaanhoitopalvelun yhteydessä luovutettujen ortoosien arvonlisäverokäsittelystä Asiassa oli kyse A Oy:n terveyden- ja sairaanhoitopalvelun yhteydessä luovuttamien ortoosien arvonlisäverokäsittelystä. KVL katsoi, että kyse oli AVL 34 §:n 2 momentissa tarkoitetusta hoitotoimen harjoittajan hoidon yhteydessä luovuttamasta hoitoon tavanomaisesti liittyvästä tavarasta, jonka myynnistä ei tullut suorittaa arvonlisäveroa. (Ei lainvoim. 27.12.2018)
Unionin tuomioistuimen ennakkoratkaisu puitejärjestelyistä julkisissa hankinnoissa Euroopan parlamentin ja neuvoston direktiivin 2004/18/EY 1 artiklan 5 kohtaa ja 32 artiklan 2 kohdan neljättä alakohtaa on tulkittava siten, että
– hankintaviranomainen voi toimia omaan lukuunsa ja sellaisten muiden selvästi nimettyjen hankintaviranomaisten lukuun, jotka eivät suoraan ole puitejärjestelyn osapuolia, mikäli julkisuutta ja oikeusvarmuutta ja näin ollen avoimuutta koskevia vaatimuksia noudatetaan, ja
– ei voida hyväksyä sitä, että hankintaviranomaiset, jotka eivät ole kyseisen puitejärjestelyn allekirjoittajina, eivät määritä niiden suoritusten määrää, jotka voidaan tilata niiden tehdessä myöhempiä hankintasopimuksia tämän puitejärjestelyn täytäntöönpanemiseksi, tai määrittävät ne viittamaalla tavanomaisiin tarpeisiinsa, koska näin tehtäessä loukataan avoimuusperiaatetta ja kyseisestä puitejärjestelystä kiinnostuneiden taloudellisten toimijoiden yhdenvertaisen kohtelun periaatetta.
21.12.2018 15.35
Esitutkinnassa annettu tunnustus ei ollut riittävä näyttö syyllisyydestä - hovioikeus hylkäsi syytteet Korkein oikeus on ennakkoratkaisussaan 2000:35 ottanut kantaa vastaajan esitutkintakertomuksen merkitykseen näyttönä rikosasiassa. Ratkaisusta ilmenevän oikeusohjeen mukaan peruutettukin tunnustus voidaan ottaa näytön arvioinnissa huomioon, mutta langettavaa tuomiota ei voida perustaa yksin tai pääasiassa syylliseksi epäillyn esitutkinnassa antamaan ja sittemmin oikeudenkäynnissä peruuttamaan lausumaan. HO totesi, että valittajan esitutkinnassa antaman ja sittemmin peruuttaman tunnustuksen lisäksi asiassa ei ollut esitetty muuta näyttöä hänen syyllisyydestään, joten syytteet petoksesta ja väärennyksestä oli hylättävä. Koska HO oli hylännyt vastaajaa vastaan esitetyn syytteen, ei häntä voitu myöskään velvoittaa maksamaan rikoksen perusteella vaadittuja vahingonkorvauksia. (Vailla lainvoimaa 21.12.2018)
21.12.2018 14.50
Velallinen vapautettiin suorittamasta hänen maksettavakseen määrättyä selvittäjän palkkiota kun velkajärjestelyhakemus oli peruutuksen johdosta jätetty sillensä Velallinen oli peruuttanut velkajärjestelyhakemuksensa 3.7.2017 ennen maksuohjelman vahvistamista ja KO oli 4.7.2017 jättänyt velallisen velkajärjestelyasian sillensä. Koska velallisen maksuohjelmaa ja -varaa ei ollut vahvistettu KO:ssa, velallisen maksuvaraan perustuvaa osuutta selvittäjän palkkiosta ei ollut voitu myöskään vahvistaa. Näin ollen selvittäjän palkkio olisi tullut määrätä maksettavaksi kokonaisuudessaan valtion varoista. Erikseen ei ole säädetty siitä, miten selvittäjän palkkion osalta on meneteltävä, jos velallisen hakemus jää sillensä hakemuksen peruuttamisen johdosta. HO katsoi, ettei tilannetta voi ilman perusteita rinnastaa siihen, että hakemus hylätään sillä perusteella, että velallinen on laiminlyönyt menettelyyn liittyviä velvollisuuksiaan. Siksi HO katsoi, ettei asiassa ollut perusteita velvoittaa hakijaa korvaamaan valtiolle sen varoista maksettavaksi määrättyä selvittäjän saatavaa. (Vailla lainvoimaa 21.12.2018)
Apulaisoikeuskansleri kiinnitti Vaasan hallinto-oikeuden huomiota käsitellä valitusasiat ilman aiheetonta viivytystä Apulaisoikeuskansleri kiinnitti hallinto-oikeuden toiminnasta vastaavan ylituomarin vakavaa huomiota velvollisuuteen huolehtia siitä, että valitusasiat käsitellään ilman aiheetonta viivytystä. Hän lähetti ratkaisunsa tiedoksi myös oikeusministeriölle.
21.12.2018 13.10
Toisin kuin käräjäoikeus hovioikeus hylkäsi syytteet diabetesta sairastaneen aviopuolison heitteillepanosta ja törkeästä vammantuottamuksesta Hovioikeus katsoi, että sekä B:llä että A:lla oli ollut syytteessä mainittuna ajankohtana ongelmana päihteiden väärinkäyttö. A:n ja R:n kertomuksilla oli selvitetty, että A oli ollut tuolloin huonossa kunnossa ja että hän oli ollut niin sanotusti toistaitoinen. A:lla ei ollut siten omien päihdeongelmiensa vuoksi ollut parempia edellytyksiä valvoa B:n tilaa ja hoitaa sitä kuin B:llä itsellään. Kummallakaan heistä ei ole ollut juurikaan muistikuvia tapahtumista, minkä vuoksi asiassa oli jäänyt epäselväksi, mitä havaintoja A oli tehnyt tai oma tilansa huomioon ottaen kyennyt tekemään ja miten asiat olivat tarkalleen ottaen edenneet. Tuomiossa mainitut seikat ja olosuhteet kokonaisuutena huomioon ottaen ei voitu katsoa, että A:lle olisi syntynyt erityinen velvollisuus huolehtia B:stä. (Vailla lainvoimaa 21.12.2018)
Hovioikeuden tuomio törkeää ihmiskauppaa koskevassa asiassaRovaniemen hovioikeus antoi 21. joulukuuta 2018 ratkaisun Oulun käräjäoikeuden 6.7.2018 antamasta tuomiosta tehtyihin valituksiin törkeää ihmiskauppaa koskevassa asiassa. Rangaistus korotettiin kahdeksi vuodeksi neljäksi kuukaudeksi vankeutta. Asianomistajalle maksettavaksi tuomittu kärsimyskorvaus korotettiin 6 000 eurosta 8 000 euroksi. Muilta osin tuomiota ei muutettu. (Vailla lainvoimaa 21.12.2018)
21.12.2018 12.30
KHO:n ratkaisu laitoshoidosta aiheutuneiden kustannusten jaosta kuntien välilläVuonna 2000 syntynyt A oli ollut Y:n kunnan perusturvalautakunnan huostassa 1.11.2007–1.2.2010. Huostaanoton ja sijoituksen aikana ilmeni, että A tarvitsee pitkäaikaisesti kehitysvammaisten tukitoimia ja kuntoutusta. A:n hoito keskitettiin vuonna 2009 yliopistosairaalan kehitysvammapoliklinikalle. Huostassapidon päättymisen jälkeen A aloitti 7.1.2012 erityishuolto-ohjelman mukaisen kehitysvammaisille tarkoitetun laitoshoidon Z:n kuntoutuskeskuksessa. A:n äiti B muutti lapsineen 16.1.2013 Y:n kunnasta X:n kaupunkiin. A:n laitoshoito jatkui, mutta myös hänen kotikuntansa muuttui mainitusta ajankohdasta lukien Y:n kunnasta X:n kaupunkiin. X:n kaupunki jatkoi A:n pitkäaikaista laitoshoitoa Z:n kuntoutuskeskuksessa 16.1.2013 vahvistetun kehitysvammaisten erityishuolto-ohjelman mukaisesti. X:n kaupunki oli hakemuksessaan HAO:lle vaatinut, että Y:n kunta velvoitetaan korvaamaan X:n kaupungille A:n hoidon ja huollon kustannukset ensisijaisesti lastensuojelulain 16 a §:n nojalla ja toissijaisesti sosiaalihuoltolain (710/1987) 16 a §:n (1378/2010) ja 42 b §:n (1378/2010) nojalla 16.1.2013 alkaen. KHO ei muuttanut HAO:n päätöstä, jolla X:n kaupungin hakemus oli hylätty.
21.12.2018 11.20
Prof. Pekka Nykänen: Kaksi velkasaatavan luovutuksen verokohtelua koskevaa ratkaisua – KHO 2018:170 ja KHO 14.12.2018 T 5890 Pääomalainan luovutusta koskeva ratkaisu KHO 2018:170 on merkittävä luovutusvoittoverotuksen alaa määrittävä linjaratkaisu. Ratkaisun mukaan tavallisena velkakirjana pidettävän pääomalainan luovutukseen sovelletaan luovutusvoittoa ja -tappiota koskevia säännöksiä. Samaa tulkintaa on sovellettava lähtökohtaisesti kaikkien tavallisten velkakirjojen vastikkeellisiin luovutuksiin. Ratkaisussa KHO 14.12.2018 T 5890 otettiin puolestaan kantaa osakkeiden ja pääomalainan yhtäaikaisen samalle ostajalle tapahtuneen luovutuksen verokohteluun.
Hallinto-oikeus: Virtuaalivaluutan luovutukseen rahavastiketta vastaan sovellettiin luovutusvoiton laskemista koskevia säännöksiä Ennakkoratkaisua muutettiin siten, että verovelvollisen myydessä ennakkoratkaisuhakemuksessa kuvatulla tavalla, siinä mainittuja virtuaalivaluuttoja saaden vastasuorituksena rahaa, luovutukset katsotaan TVL 45 §:n 1 momentin mukaisiksi omaisuuden luovutuksiksi, joihin sovelletaan TVL 46 §:n 1 momentin mukaisia luovutusvoiton laskemista koskevia säännöksiä. (Ei lainvoim. 21.12.2018)
21.12.2018 10.30
Päivitetty ohje: Eläketulon verotus Verohallinnon ohjeessa käsitellään eläketulon verotusta. Ohjetta on päivitetty vuoden 2019 lainsäädäntömuutoksilla. Lisäksi lukuja 5.1.3 ja 5.2 on lyhennetty, koska näistä aiheista on kerrottu perusteellisesti erillisissä ohjeissa.
21.12.2018 9.30
Viranhaltijalain muutoksia 2019 Kunnalliseen viranhaltijalakiin tulee kaksi muutosta vuoden 2019 alussa. Muutokset koskevat pitkäaikaistyöttömän ottamista määräaikaiseen virkasuhteeseen ja koeajan pidentämistä.
21.12.2018 8.25
Hovioikeus hylkäsi syytteet törkeästä petoksesta ja törkeästä kavalluksesta asunto-osuuskunnassa Todistajan kertomuksen ja verotarkastuskertomuksen perusteella hovioikeus katsoi, että A oli antanut asunto-osuuskunnan jäsenille totuudenvastaisen kuvan asunto-osuuskunnan heikosta taloudellisesta tilanteesta vääristelemällä asunto-osuuskunnan kirjanpitoa. Asunto-osuuskunnan jäsenillä oli sen vuoksi ollut virheellinen käsitys asunto-osuuskunnan taloudellisesta tilasta heidän irtisanoessaan osuutensa asunto-osuuskunnassa ja muuttuessaan asunto-osuuskunnan jäsenistä vuokralaisiksi. Vaikka asunto-osuuskunnan tai asunto-osakeyhtiön kirjanpito ei vastannut asian todellista tilaa, tästä ei voinut yksin tehdä sellaista johtopäätöstä, että A olisi syyllistynyt törkeään petokseen asunto-osuuskunnan jäseniä kohtaan. Asunto-osuuskunnan muuttamista asunto-osakeyhtiöksi ja jäsenten omistusosuuksien irtisanomista oli käsitelty osuuskuntakokouksessa ja hallituksen kokouksessa ja asunto-osuuskunnan jäsenet olivat halunneet, että talo muutetaan normaaliksi vuokrataloksi. Pelkästään se, että A oli maksamalla osuusmaksut jäänyt yksin asunto-osuuskunnan jäseneksi, ei riittänyt osoittamaan, että hän olisi syyllistynyt törkeään petokseen asunto-osuuskunnan jäseniä kohtaan. Koska asiassa jäi epäselväksi kiinteistön todellinen arvo kaupantekohetkellä ja siten taloudellisen vahingonvaaran aiheutuminen asunto-osuuskunnan jäsenille, hovioikeus syytettä vastaan puhuvia ja syytettä tukevia seikkoja kokonaisuutena arvioituaan katsoi, että A:n menettely ei sanotuilla perusteilla täyttänyt törkeän petoksen tunnusmerkistöä eikä myöskään vaihtoehtoisena syytteenä esitetyn törkeän kavalluksen tunnusmerkistöä. (Vailla lainvoimaa 21.12.2018)
21.12.2018 7.01
Verohallinnon ohje: YIT Oyj:n ja Lemminkäinen Oyj:n sulautuminen Verohallinnon ohjeessa käsitellään YIT Oyj:n ja Lemminkäinen Oyj:n sulautumisen veroseuraamuksia osakkeenomistajina olleiden yksityishenkilöiden kannalta.
Muutoksia hankintalain mukaisen sidosyksikön ulosmyynnin rajoitussäännöksiin vuoden 2019 alustaHankintalaissa määritelty muille kuin sosiaali- ja terveyspalvelualalla toimiville sidosyksiköille annettu ulosmyynnin rajoitussääntöjä koskeva siirtymäaika päättyy 31. joulukuuta 2018. Sosiaali- ja terveyspalvelujen alalla toimiviin sidosyksiköihin ulosmyynnin rajoitusta koskeva siirtymäkausi jatkuu.
Unionin tuomioistuimen ennakkoratkaisu tekijänoikeusdirektiivin tulkinnasta Tekijänoikeuden ja lähioikeuksien tiettyjen piirteiden yhdenmukaistamisesta tietoyhteiskunnassa 22.5.2001 annetun Euroopan parlamentin ja neuvoston direktiivin 2001/29/EY 4 artiklan 1 kohtaa on tulkittava siten, että sitä, että elinkeinonharjoittaja varastoi tavaroita, joihin on sisällytetty tekijänoikeudella varastointijäsenvaltiossa suojattu osatekijä, voidaan pitää kyseisessä säännöksessä tarkoitetun, tekijänoikeuden haltijalla olevan yksinomaisen levitysoikeuden loukkaamisena, kun elinkeinonharjoittaja tarjoaa ilman oikeudenhaltijan lupaa myymälässä myyntiin tavaroita, jotka ovat samanlaisia kuin hänen varastoimansa tavarat, jos varastoidut tavarat on todella tarkoitettu myyntiin jäsenvaltiossa, jossa kyseinen osatekijä on suojattu. Varastointipaikan ja myyntipaikan välinen etäisyys ei itsessään voi olla ratkaiseva seikka sen kannalta, onko varastoidut tavarat tarkoitettu myytäviksi kyseisessä jäsenvaltiossa.
20.12.2018 14.19
Valtion virkamieslaki muuttuu 2019 - nimityspäätösten valituskielto kumotaan Vuoden 2019 voimaan tulevat virkamieslain muutokset koskevat pitkäaikaistyöttömän nimittämistä määräaikaiseen virkasuhteeseen, koeaikaa, takaisinottovelvollisuutta, viran siirtämistä ja virkamiehen virkasuhteen jatkamista eroamisiän täyttymisen jälkeen. Jatkossa viran ja virkasuhteen hakijat saavat hakea nimittämistä koskevaan päätökseen muutosta valittamalla siten kuin hallintolainkäyttölaissa säädetään, lukuun ottamatta erikseen säädettyjä poikkeuksia. Muutokset tulevat voimaan vuoden alusta 2019. Muutokset koskevat nimityspäätöksiä, jotka tehdään lain voimaantulon jälkeen.
Valmisteluryhmä lainsäädäntötyön kehittämiseksi asetettu Valtioneuvoston kanslia on asettanut valmisteluryhmän, jonka tarkoituksena on tehdä ehdotukset valtioneuvoston lainsäädäntötyön yhteensovittamisen ja suunnitelmallisuuden kehittämiseksi sekä valmistelun laadun parantamiseksi. Valmisteluryhmän puheenjohtaja on kansliapäällikkö Pekka Timonen oikeusministeriöstä ja varapuheenjohtaja alivaltiosihteeri Timo Lankinen valtioneuvoston kansliasta.
20.12.2018 13.40
Hovioikeus kumosi käräjäoikeuden päätöksen yhtiön konkurssiin asettamisesta – konkurssihakemuksesta kuulemisen tarve on harkittava aina tapauskohtaisesti Hovioikeus katsoi, että yhtiön asian käsittelyn yhteydessä esittämistä lausumista johtuen käräjäoikeuden olisi ollut syytä varmistautua siitä, että konkurssiin asettamiselle oli edelleen edellytykset. Käräjätuomarin lausumasta ilmenee, että hänellä oli ollutkin tarkoitus ottaa kantaa yhtiön vaatimuksiin konkurssiasiassa sen jälkeen, kun hän olisi saanut ne saneerausmenettelyn lakkaamista koskevan tyytymättömyyden ilmoituksen yhteydessä tietoonsa. Yhtiö oli kuitenkin asetettu konkurssiin välittömästi saneerausmenettelyn lakkaamista koskevan päätöksen jälkeen, joten käräjäoikeus ei ole ehtinyt ottaa kantaa yhtiön vaatimuksiin. Hovioikeus katsoi, että käräjäoikeudessa oli tapahtunut sellainen menettelyvirhe, jonka voidaan olettaa vaikuttaneen käräjäoikeuden päätöksen lopputulokseen. Konkurssiin asettamista koskeva päätös oli tämän vuoksi kumottava ja asia palautettava käräjäoikeuteen uudelleen käsiteltäväksi. (Vailla lainvoimaa 20.12.2018)
20.12.2018 13.05
Hovioikeus arvioi tehokasta katumista tapon yrityksessä A vetosi asiassa tehokkaaseen katumiseen. Rikoslain 5 luvun 2 §:n 1 momentin mukaan yrityksestä ei rangaista, jos tekijä on vapaaehtoisesti luopunut rikoksen täyttämisestä tai muuten estänyt tunnusmerkistössä tarkoitetun seurauksen syntymisen. Säännöksen soveltaminen edellyttää, että tekijä on toiminut vapaaehtoisesti ilman ulkopuolista painostusta. Kysymyksessä olevassa tapauksessa oli riidatonta, että A oli soittanut hätäkeskukseen. F oli ollut tapahtuma-aikaan asunnossa ja saapunut paikalle pian veitseniskun jälkeen sekä ollut läsnä hätäkeskuspuhelun aikana. Hovioikeus katsoo käräjäoikeuden tavoin, että F:n läsnäolo oli vaikuttanut A:n toimintaan eikä A:n menettelyä ollut siten arvioitava tehokkaana katumisena. (Vailla lainvoimaa 20.12.2018)
20.12.2018 12.10
Ylimääräisistä urheilijaeläkkeistä annettua lakia esitetään muutettavaksi Lakiin ehdotetaan lisättäväksi säännös, jonka mukaan olympiavoittajien ja paralympiavoittajien osalta voitaisiin poiketa erityisistä syistä tulorajan noudattamisesta. Lisäksi ehdotetaan, että jo myönnetty osaeläke voitaisiin muuttaa täysimääräiseksi eläkkeeksi hakemuksesta, jos hakija toimeentulo-olosuhteet ovat muuttuneet pysyvästi. Lakiin ehdotetaan myös lisättäväksi maininta siitä, että ylimääräinen urheilijaeläke voidaan myöntää urheilijalle myös paralympiakisoissa saadusta kultamitalista.
Korkovähennysrajoitusta koskevaan sääntelyyn muutoksia vuonna 2019 Tasavallan Presidentti vahvisti keskiviikkona (19.12.) lain elinkeinotulon verottamisesta annetun lain muuttamisesta, lain maatilatalouden tuloverolain 3 §:n muuttamisesta, lain tuloverolain 58 ja 124 §:n muuttamisesta ja lain verontilityslain 12 §:n muuttamisesta ja määräsi lait tulemaan voimaan 1. tammikuuta 2019.
20.12.2018 9.44
Hovioikeuden ratkaisu Hangon Syndalenin ampumaonnettomuutta koskevassa asiassa Hangon Syndalenissa 16.12.2015 pidetyssä ampumaharjoituksessa menehtyi harjoitukseen osallistunut upseerioppilas. Helsingin hovioikeus tuomitsi torstaina (20.12.) antamallaan ratkaisulla taisteluammunnan johtajana toimineen yliluutnantin ja tulitoiminnan valvojana toimineen pursimiehen kummankin palvelusrikoksesta ja kuolemantuottamuksesta. Koko harjoituksen johtajana toimineen kapteeniluutnantin syyte hylättiin. (KKO ei myöntänyt valituslupaa 28.5.2019)
20.12.2018 9.11
KKO:n ratkaisu tutkintavangin yhteydenpidon rajoittamisesta Käräjäoikeus oli määrännyt, ettei tutkintavankina ollut A saanut syyteharkinnan ja oikeudenkäynnin aikana olla yhteydessä muihin kuin avustajaansa sekä valvotusti vanhempiinsa ja yhteen ystäväänsä. Kysymys yhteydenpidon rajoittamisen edellytyksistä. KKO katsoi, että A:n yhteydenpidon rajoittamiselle muihin kuin rikosasian kanssaepäiltyihin ei ollut 18.11.2016 lähtien ollut laillisia edellytyksiä.